EFF betaal AfriForum ter elfderureJulius Malema Foto: ANA Die Ekonomiese Vryheidsvegters (EFF) het Vrydag ŉ bedrag van ongeveer R109 000 aan AfriForum oorbetaal om te verhoed dat daar op die EFF en EFF-leier Julius Malema se bates beslag gelê word. Maroela Media het vroeër berig AfriForum het die EFF en Malema op terme geplaas om teen vandag ’n verdere bedrag van R109 098,30 vir ’n uitstaande kostebevel aan dié organisasie te betaal. Dit beteken dat Malema en die EFF nou in totaal reeds sowat R344 000 aan AfriForum betaal het. Die R344 000 is vir die betaling van drie van die vyf kostebevele wat AfriForum sedert Maart 2017 in die howe teen die EFF bekom het. “Die afdwinging van die uitstaande twee kostebevele word deur AfriForum teruggehou omdat een nog getakseer moet word en die EFF appèl aangeteken het teen die ander een. Na raming sal die gesamentlike bedrag van die vyf kostebevele sowat R550 000 beloop,” het Kallie Kriel, uitvoerende hoof van AfriForum, gesê. Die jongste betaling van ongeveer R109 098.30 hou verband met die kostebevel wat AfriForum op 14 November 2018 teen die EFF en Malema bekom het nadat die EFF en Malema se poging om ’n dringende hofbevel te bekom – om te verhoed dat AfriForum die EFF se eiendom verwyder en op ’n veiling verkoop – misluk het. Kriel gaan Malema en die EFF se betalings aan AfriForum aanwend om pogings om die land se Grondwet te wysig om onteiening sonder vergoeding moontlik te maak, in die howe te beveg. “AfriForum verwelkom die betalings en ons gaan Malema en die EFF nou met hul eie geld beveg,” het hy weer beklemtoon. Die betrokke vyf kostebevele spruit voort uit ’n hofgeding sedert Maart 2017, toe AfriForum ’n interdik teen Malema en die EFF bekom het wat hulle verbied om mense aan te hits om grond onwettig te beset of betree. Die Pretoriase hooggeregshof het in AfriForum se guns beslis en die interdik met koste toegestaan. Malema en die EFF het daarna ’n tersydestellingsaansoek teen die interdik gebring, wat op 12 September 2017 aangehoor sou word. Die hof moes dié saak egter uitstel nadat Malema en die EFF se betoogshoofde in hul eie saak laat ingedien is. Die regter het gevolglik ’n bestraffende kostebevel teen Malema en die EFF uitgereik. Met die hervatting van dié saak op 18 Februarie 2018 het Malema en die EFF se regsverteenwoordigers nie opgedaag nie en is die saak in AfriForum se guns beslis met die afwysing van die tersydestellingsaansoek, en ’n verdere kostebevel is teen Malema en die EFF uitgereik. Die ander twee kostebevele is albei op 14 November 2018 in twee afsonderlike sake teen Malema en die EFF in die Pretoriase hooggeregshof in AfriForum se guns uitgereik. Die eerste bevel hou verband met ’n saak van minagting van die hof, wat AfriForum teen Malema en die EFF aanhangig gemaak het. Dít volg nadat Malema en die EFF voortgegaan het om grondgrype aan te moedig, ondanks ’n staande interdik wat AfriForum bekom het om hulle te verbied om mense aan te hits om grond te beset. Die EFF en Malema se regspan het nie betyds hul betoogshoofde ingedien nie, wat beteken dat die saak later aangehoor sal moet word. Daarmee het die EFF en Malema hulself nóg ’n kostebevel op die hals gehaal. In die ander saak het die EFF en Malema probeer om ’n dringende hofbevel te bekom wat verhoed dat AfriForum die EFF se eiendom verwyder en op ’n veiling verkoop om regskostes te verhaal. Die hof het beslis dat die EFF en Malema se saak nie dringend was nie en het gevolglik ’n vyfde kostebevel teen Malema en die EFF gegee.